Papersnake/gushiwen huggingface dataset:
清平乐 玳柄素扇
陈霆（明代）

春冰乍裂。浅沁生蛟血。截玉裁肪分骨节。软衬凉云弯月。

玉葱夜浸银盆。十枝红甲纤匀。不道啼妆难掩，泪沿湘竹斑痕。
豫章道间
姚勉（宋代）

平畴雨过稻花香，草木风前舞翠光。
天意知侬今日出，先期一夕荐新凉。
来悦楼呈吴伯诚明府
秦鉽（清代）

潘花近种伯鸾溪，榜客传歌到穆西。霜肃兜鍪明夜郭，风熏襦穆煖春堤。

才多洒墨楼千尺，泽布平徭雨一犁。自是卧辕欢借冠，御屏久已注铨题。
何夫人蕉阴小像重装题句四首 其三
夏孙桐（清代）

凄断秦嘉上计时，秋宵闻雁数归期。泥金盼到翻增慨，人瘦花閒绝笔诗。
西山
高国定（清代）

流风回雪掩晴沙，寒拥西山处士家。前路曦微消不尽，有人踏去问梅花。
菁山梅花盛开予独未之知十一月二十二日周元举察院饷数枝以诗三首为谢 其二
葛胜仲（宋代）

冬早寒轻测测天，疏枝明秀忽来前。土酥结色神仙种，冰麝分香造化权。

三白共惊千树发，一年都占百花先。巡檐索与冰姿笑，准拟携壶更击鲜。
赠罗明仲内翰二首 其一
周瑛（明代）

流水奔驰出乱山，千条万派落人间。个中些子纤洄处，我欲烦君尽日看。
春帖子词·皇后阁十首
宋祁（宋代）

迎春宝胜插钗梁，拂钿裁金斗巧妆。
上作君王万年字，要知长奉白云觞。
永别
贾云华（宋代）

相见时难别亦难，寒潮惟带夕阳还。
钿蝉金雁皆零落，离别烟波伤玉颜。
九日落莫忆同施少才集长沙
杨万里（宋代）

九月九日今朝是，五里十里正未已。
良辰美景只自美，不如且著黑棋子。
浊醪不贱有如无，黄花新寄绝交书。
三年客里两重九，去年却得登高友。
醉吟岳麓道林间，天风吹帽挂名山。
倒骑蹇驴下绝顶，眼花几落贾谊井。
如今悔狂亦嬾游，不嫌清坐独醒休。
濉阳
徐积（宋代）

尝闻唐李氏，世号为贤妻。以力营七丧，或谓难庶几。

孰知蔡家妇，其事乃同之。岂特在中馈，无往而无仪。

孝于其所尊，慈于其所卑。即知义所在，能终义所为。

我生至此极，我嫁逢百罹。其属死略尽，其骨俱无归。

身为未亡人，心乃真男儿。以己任其责，无忘须臾时。

但恐事不济，安知恤寒饥。乃捐奉生具，而为送亡资。

面不御膏沐，首不加冠笄。金珠鬻于市，文绣容何施。

更无囊中装，唯有身上衣。殆将截其发，幸苟完其肌。

所得盖良苦，所积从细微。如此十年久，犹以为支离。

日下卜诸良，宅兆相厥宜。一举十八丧，一旦得所依。

手自植松楸，身亦沾涂泥。何暇裹两足，但知勤四肢。

居者叹于室，行者泣于歧。鸟亦助叫号，人思操蔂梩。

冥冥长夜魂，所获喜可知。郁郁佳城中，不为中道尸。

卒办其家事，少慰而心悲。义深海可涸，行坚山可摧。

孤诚贯白日，幽光淩虹霓。吾闻古烈女，荦荦非无奇。

一死盖易处，一节亦易持。至如张氏者，使人尤歔欷。

谁为孝妇传，谁为黄绢碑。亦有淮上翁，为述濉阳诗。

移书太史氏，无令兹逸遗。
蝶恋花（春风一夕浩荡，晓来柳色一新）
程垓（宋代）

寒意勒花春未足。只有东风，不管春拘束。杨柳满城吹又绿。可人青眼还相属。

小叶星星眠未熟。看尽行人，唱彻阳关曲。心事一春何计续。芳条未展眉先蹙。
津人操舟
庄子（先秦）

颜渊问仲尼曰：“吾尝济乎觞深之渊，津人操舟若神。吾问焉，曰：‘操舟可学邪？’曰：‘可。善游者数能，若乃夫没人，则未尝见舟而操之也。’吾问焉而不吾告，敢问何谓也？”

仲尼曰：“善游者数能，忘水也。若乃夫没人之未尝见而操之也，彼视渊若陵，视舟之覆犹其车却也。覆却万方陈乎前而不得入其舍，恶往而不暇？以瓦注者巧，以钩注者惮，以黄金注者殙。其巧一也，而有所矜，则重外也。凡外重者内拙。”
敬书叔祖威毅伯所撰刘勇介公传后 其一
曾广钧（清代）

九十六王同授首，数千百战幸存身。功成肯恋君恩厚，敌劲方知将略真。

事业上图麟阁像，威名远播雁平人。已经白首酬知遇，尚总雄师佐老臣。
又五言十韵
丁谓（宋代）

叨窃逢嘉会，孤单荷曲成。
高车陪上宰，密座厕群英。
步武清华地，优游侍从荣。
勤劬期薄效，忠谨誓明诚。
方畏官箴失，俄惊宠命行。
冒恩心易感，恋圣意难平。
未副宵衣念，宁安昼锦情。
摇摇千里棹，眷眷九重城。
茜旆辉登路，琼章耀去程。
子牟牵望处，金阙玉为京。
依韵和集英殿秋宴
梅尧臣（宋代）

殿幄陈金石，宫梧集凤凰。侍臣严虎帐，法衮被龙章。

九谷初登稔，群黎共乐康。宴盘犀作镇，舞缀锦成行。

玉椀盛冰滑，纱笼奏馔凉。庑深容小语，槐密漏微阳。

庭立卫兼霍，坐尊萧与张。清尘汲瑶井，泛宇蔼天香。

兽跃缘橦地，旗开踏鞠场。楼传红帻唱，帘隐内家妆。

鸱攫曾无弹，蜂来误有芳。门傍铜铸马，帝所翠为觞。

万国趋王会，诸公佩水苍。螭头左史笔，陛楯半更郎。

雅著明时乐，需言盛德光。添花慕平一，赐菊异元常。

身已陪多士，心宁愧下乡。薄才何所补，歌咏播殊疆。
禅人写真请赞十二首
释昙华（宋代）

竖拂拄拂，全机出没。
一喝耳聋三日，丛林至今狼籍。
屈屈，且道是马祖屈，
百丈屈，归宗屈。
宗一侍者，但恁麽拈出。
东湖留题 歌丰堂
黄裳（宋代）

礼乐看公暇，阴阳报岁丰。四并当共乐，一气已相通。

欢笑壶天上，清虚色界中。可归犹待月，未放曲声终。

可喜年丰自忙少，岂特明明得欢笑。三乐光阴谁与知，但向鲁诗寻政要。
夜行关陜中遇雨次早始达榆林行在所
李时勉（明代）

鸡鸣别京邑，日落出关门。山深路逾险，夜黑不待曛。

崖壁上崇崒，涧水中潺湲。虚疑蜀川涌，实恐地轴翻。

崎岖历险㠋，窈窕经屈盘。微雨飘然至，风劲中夜寒。

仆夫倦前进，欲留山下眠。徘徊望陵谷，万籁俱萧然。

岂不念夕息，銮辂驻我前。疲马顾影嘶，月出高林端。

行行险阻尽，豁焉见平原。旷荡纵游目，始觉天宇宽。

初日照大营，百里戈戟攒。行营列侍从，喜遂瞻天颜。

祥飙捲旌旆，瑞雾霏林峦。得趁属车尘，安知行路难。
寄赠舒州徐处士
沈辽（宋代）

昔爱灊川游，青林覆幽石。道人携手行，萧然名山客。

谁知堕世路，譬如羁飞翮。林皋未脱去，纷纷头欲白。

轻负皇人经，犹怀稚川策。幸已弃韦带，远谢功名迹。

聊希闭关士，正苦身为役。别来二千日，还丹应有获。

毋忘绛囊赠，使我升仙籍。将酬金镮脆，青绫三万尺。
和圣俞咏昌言五物·怀素书
司马光（宋代）

上人工书世所稀，於今散落无复遗。
君从何处获数幅，败绢苍苍不成轴。
云流电走何纵横，昏醉视之双日明。
烈火烧林虎豹慄，疾雷裂地龙蛇惊。
须臾挂壁未收卷，阴风飒飒来吹面。
祗疑神物在闇中，宝秘不令关俗眼。
嗟予平生不识收，但爱意气豪有余。
欲求数字置认侧，安得满斗千金珠。
师伯浑用韵复次
晁公溯（宋代）

日翻蠹简书斋里，往往编摹自汉朝。
鸡距束毫来武信，马肝琢砚出高要。
时因抚事歌成相，更复怀人作大招。
知子山中富吟咏，纵横文力到孙樵。
农家
陆游（宋代）

租犊耕荞地，呼船取荻薪。
苍头供井臼，赤脚解缝纫。
僧乞铭师塔，巫邀赛土神。
心常厌多事，谢病又经旬。
颂古九首 其五
释善悟（宋代）

老清源，没缝罅。问佛法，酬米价。衲僧一粒若沾唇，拄杖横担绕天下。
金华山人
陈襄（宋代）

幽居倚翠峦，尘事不相干。
天地醉来小，琴棋静里欢。
雨苔春径绿，风竹夜窗寒。
若问长生术，金炉有宝丹。
陶使君挽歌二首 其二
徐铉（宋代）

始忆花前宴，笙歌醉夕阳。那堪城外送，哀挽逐归艎。

铃阁朝犹闭，风亭日已荒。唯馀迁客泪，沾洒后池傍。
幽居
陆游（宋代）

大患元因有此身，百年强半走踆踆。
折残广武城边柳，染尽洛阳衣上尘。
绕树鹊孤栖渐稳，支床龟老息初匀。
出门不欲摩双眼，世态年来又一新。
凤凰台二首 其二
吴渊（宋代）

六朝旧迹作新游，王谢千年风尚流。但使时能开晋宋，只缘道不本轲丘。

昏昏赤县神州地，渺渺白蘋红蓼洲。谁道天分南北限，人分南北至今愁。
金明池
王安国（宋代）

霓旌远远拂楼船，满地春风锦绣筵。三岛路深游阆苑，九霞觞满奏钧天。

仗归金阙浮云外，人望池台落日边。最引平生江海趣，波澜一段草如烟。
苦旱 其五
韩淲（宋代）

去年水溢愁无地，今岁旱乾唯告天。润泽且为南亩计，清凉终作北窗眠。

师兴而雨春秋传，星有好风洪范篇。上郭桥头看竞祷，大霞宫顶记曾迁。
丹青歌赠王春阳用其神丹歌韵
方回（元代）

世上若无钟子期，破琴勿为俗子嗤。
人间亦有王昭君，奈何众女嫉蛾眉。
我粗能诗子能画，笔力岂不山可移。
希声绝色识者少，妾妇嗃嗃仍嘻嘻。
宣和画史我尝读，山水王诜并郭熙。
儋州秃翁早题品，元佑文章众首推。
坡诗一句不收拾，熙丰孽党遗群儿。
大坡小坡俱写竹，黜不登载无一枝。
河东颛征领节度，贼贵时实筹兵帷。
谓此昏椓亦善画，缪取人主玉色怡。
画之是非且不辨，国势竟随阉宦痿。
花光墨梅方盛行，乃坐山谷屏斥为。
简斋五诗动万乘，此等佳作亦弃之。
五日十日一水石，王宰见赏杜拾遗。
如许名手无其名，可谓世衰人才衰。
简不肯破菜不泼，朝士闳籍涂粉脂。
青城北辕五马渡，正邪稍稍分荼饴。
万事尽如画谱意，焉得炎正不中微。
雪苏黄冤尚伊洛，始觉七政齐衡玑。
锦囊玉轴锁御府，径与宗祏同灰飞。
米元章史论稍公，遗物太仓存一稊。
子能画，亦能诗。
众人不识不必疑，相逢但当醉如泥。
洞庭风雨二首 其二
李群玉（唐代）

巨浸吞湘澧，西风忽怒号。水将天共黑，云与浪争高。

羽化思乘鲤，山漂欲抃鳌。阳乌犹曝翅，真恐湿蟠桃。
寄怀三首
李覯（宋代）

根生但为松，翼飞但为凤。
王侯尚可轻，道义本来重。
癡儿似婢妾，寸步矜恩宠。
傍人忍笑时，佯把衣祛弄。
送陶茂安赴湖南二首 其二
王质（宋代）

飘泊年家子，依归父执尊。不知分此袂，还更蹑谁门。

欲语无言诉，相期有意存。何时凭水槛，凉夜倒清樽。
寄题狄丘李伟官舍东斋
贺铸（宋代）

树竹开窗小屋东，低檐却日竹通风。
长年驰骛欲何往，终日退藏於此中。
未厌睡魔常有在，若思人事即无穷。
躬耕不是悠悠计，来作苏门邻舍翁。
哭步蟾三兄
袁棠（清代）

昔我于归辞故国，别母牵衣留不得。三兄送我向江南，锦浪桃花同一色。

姑嫜堂上爱兄贤，代作冰人赘陆宅。一家亲作两家亲，月夕花朝秋复春。

同看琼圃花连蒂，醉踏平山月一轮。二兄春赴琼林宴，花砖日影摇金殿。

铜章墨绶出都城，远别京华赴洛县。洛县有花花满署，正是板舆迎母处。

临安雁字至维扬，整促行装从此去。辞侬归去奉高堂，薰风萦纡道路长。

地接函关几千里，劳损精神从此始。一家花萼聚中州，金盏琴堂屡唱酬。

彩衣正要娱亲侧，天上来催赴玉楼。前年五弟先摧折，今日兄为泉下客。

连理人分次第亡，刀铓一夜生胸膈。从今怕见广陵春，回首天涯倍怆神。

羡杀世间嬉戏者，荆花成队是何人。
洞庭湖歌
薛瑄（明代）

吾观庖牺龙马图，五行惟水居其初。自从清浊奠高下，山泽通气无时无。

荆南之水亦众矣，壮观惟有巴陵湖。世俗相传八百里，足迹未到空踌躇。

今秋持节来南楚，舟泊岳阳访奇古。登楼始得肆遐观，万顷洪涛际天宇。

如从东岱窥沧瀛，一点仙山隔烟雨。长风歘起层霄间，渤渤汹汹增狂澜。

轰天揭地急雷鼓，排空炫日堆银山。须臾风止波涛定，涵泳虚空开玉镜。

金乌饮渊千丈红，白鸥落影一行动。行客喜甚无氛埃，连翩大舸争往来。

我亦飘然下楼去，放舟中流何快哉。蜀江西来半天泻，潇湘南接苍梧野。

一剑横空有所之，丈夫不作悠悠者。洞庭洞庭七泽雄，邹鲁昔有观澜翁。

我今赋此良不苟，乃知有本无终穷。
春词二十首 其五
李纲（宋代）

春光淡荡一番新，花气氛氲恼杀人。只恐花飞春又老，须将酩酊对芳辰。
赠别姚燮诗 其四
孔继鑅（清代）

盛夏百族茂，之子含清秋。途穷室家远，得归其何求？

言驾山无车，欲济河无舟。奋飞无两翼，卧梦家山陬。

黄金驰道路，百骑如云浮。之子堕天末，心归身苦留。

一官蹇我足，八口增烦忧。爱君莫能辅，赠君双涕流。
金华道上梦游天台歌
朱彝尊（清代）

吾闻天台山高一万八千丈，石梁远挂藤萝上。飞流直下天际来，散作哀湍众山响。

烛龙衔日海风飘，犹是天鸡夜半潮。积雨自悬华顶月，明霞长建赤城标。

我向金华问客程，兰溪溪水百尺清。金光瑶草不可拾，梦中忽遇皇初平。

手携绿玉杖，引我天台行。天台山深断行路，乱石如羊纷可数。

忽作哀猿四面啼，青林绿筱那相顾。我欲吹箫驾孔鸾，璿台十二碧云端。

入林未愁苔径滑，到面但觉松风寒。松门之西转清旷。

桂树苍苍石坛上。云鬟玉洞展双扉，二女明妆俨相向。

粲然启玉齿，对客前致词。昨朝东风来，吹我芳树枝。

山桃花红亦已落，问君采药来何迟。曲房置酒张高宴，芝草胡麻迭相劝。

不记仙源路易迷，樽前只道长相见。觉来霜月满城楼，恍忽天台自昔游。

仍怜独客东南去，不似双溪西北流。
酬刘铁庵次张笨山韵
汪鹤孙（清代）

骏马长鸣日，蛾眉只索居。玉禾惊岁晚，团扇及秋疏。

荷锸宜耽酒，然藜莫校书。幽栖能结伴，选胜到精庐。
次韵原博宾之舜咨鸣治赐宴联句 其三
程敏政（明代）

衮衣亲押庆成筵，步辇乘春下集仙。尚食缓传杯数九，教坊争出舞群千。

晴薰御纛虹光动，花覆宫袍兽锦联。席上忽看云绚彩，从龙佳气入新年。
出关寄贾岛
周贺（唐代）

旧乡无子孙，谁共老青门。迢递早秋路，别离深夜村。

伊流偕行客，岳响答啼猿。去后期招隐，何当复此言。
次韵毛国镇赵景仁唱和三首一赠毛一赠赵一自
苏辙（宋代）

治剧从容缓策衔，铃轩无事日清谈。
隼旟画戟明千里，纸帐绳床自一庵。
金奏屡陈容客和，玉山不动看宾酣。
我来邂逅逢宽政，忘却潭流身在南。
省中直舍因敲新怀周元吉三首
杨万里（宋代）

尚有周郎手种痕，怀人将竹当人看。
寄言黄鹤楼前客，今岁新添十五竿。
自沙洋步至黄家林就舟二十里村景佳绝
郑珍（清代）

欲就东湖船，先舍汉津桨。隔岸知境异，越堤果幽爽。

春草碧浅浅，新树团盎盎。鸠鸣宿雨馀，人耕旧墟上。

秀圃葱薤花，小桥没菰蒋。麦深不见人，时闻挽车响。

傍道多草舍，老翁聚三两。偶憩知馈茗，味恶诚足享。

北来厌尘沙，兹景劳梦想。缓步殊未久，舟已丛芮榜。

清谣烟水间，馀欢独携往。
扇子诗
李石（宋代）

春去春来岁岁同，花开花落任东风。
只堪美酒酬佳景，莫把閒愁料化工。
待制赵公伯泳哀诗二首
刘克庄（宋代）

忆昔鹓行接武趋，与君肝胆素相孚。
孤忠不忍欺明主，健论真堪立懦夫。
公是意林曾续否，退之手註尚存无。
暮年数出交游泪，暮怪星星满鬓须。
诗一首
张浚（宋代）

三相当年镇庙堂，江山草木亦增光。
一时主宰权衡重，千古人间姓字香。
送裴相公赴镇太原
张籍（唐代）

盛德雄名远近知，功高先乞守藩维。衔恩暂遣分龙节，

署敕还同在凤池。天子亲临楼上送，朝官齐出道傍辞。

明年塞北清蕃落，应建生祠请立碑。
赠友人
何应龙（宋代）

我向诗中为活计，君於酒里作生涯。
世间乐事惟诗酒，各自风流占一家。
和李补阙曲江看莲花
姚合（唐代）

露荷迎曙发，灼灼复田田。乍见神应骇，频来眼尚颠。

光凝珠有蒂，焰起火无烟。粉腻黄丝蕊，心重碧玉钱。

日浮秋转丽，雨洒晚弥鲜。醉艳酣千朵，愁红思一川。

绿茎扶萼正，翠菂满房圆。淡晕还殊众，繁英得自然。

高名犹不厌，上客去争先。景逸倾芳酒，怀浓习彩笺。

海霞宁有态，蜀锦不成妍。客至应消病，僧来欲破禅。

晓多临水立，夜只傍堤眠。金似明沙渚，灯疑宿浦船。

风惊丛乍密，鱼戏影微偏。秾彩烧晴雾，殷姿缬碧泉。

画工投粉笔，宫女弃花钿。鸟恋惊难起，蜂偷困不前。

绕行香烂熳，折赠意缠绵。谁计江南曲，风流合管弦。
日用
释德洪（宋代）

昼为情缘，夜为恶想。譬如血脉，流注不断。笑喜怒骂，折旋俯仰。

我观个中，无三界相。山河大地，与意俱丧。十方分身，向此安葬。

耳中有尘，捕风缚响。舌头无骨，如拳展掌。婴儿哆啝，语无背向。

终必得物，人不敢诳。是坚密身，独露万象。才落意地，即同侣伴。
和叔毅见寄二首 其一
孙觌（宋代）

风尘蹭蹬悲游子，鸡黍招邀愧老农。盗取青毡无旧物，书凭黄耳有先容。

乞怜不辨齐门扫，投老宁堪楚市舂。回首故山劳梦想，楼高百尺卧元龙。
咏桃李杏梨四花各以士事比之 其三 杏
许传霈（清代）

佳士襟期似旧不，山林廊庙莫须求。繁华才醒江南梦，车马方誇冀北游。

未减诗情红日里，长留春意小枝头。归来初罢琼林宴，间与东风快唱酬。
富乐山
雍有容（宋代）

大汉曾封隆准翁，闻道山河锦绣中。
安能郁郁久居此，睥睨三秦日欲东。
閒乐堂独坐
陈观（宋代）

廿年无累一閒身，卜筑深源绝四邻。
屋外桃蹊刘阮路，门前柳色义熙春。
溪山处处从为主，麋鹿时时不避人。
自是顽樗非世用，敢言盛代有遗氏。
山居
王镃（宋代）

屋头藓树蜕鸣蛩，池上沟泉凿石通。
香老蒲花春洞影，凉生槲石午窗风。
泥瓶开酒留樵客。篛笠穿云访药翁。
虽是一贫清似水，定无徭役到山中。
句
李师中（宋代）

兜鍪不胜任，犹可冠貂蝉。
迫晚风雪出省咏张公达红梅之句
郑獬（宋代）

雪花障路飞，飘湿红杏鞯。
归马碧蹄疾，踏破白玉田。
揽辔独长想，物境真可怜。
朝绂未挂身，豪逸倚少年。
结客上高楼，珠箔遮碧天。
烧酒紫烟沸，割炙白膏鲜。
美人挪素手，笑弄琵琶弦。
醉眼生乱云，不省到家眠。
俊游或如失，倒指还掺然。
薄莫出华省，下马灯已燃。
强笑破老颜，寄恨挥华笺。
翫世张公子，嗜酒真神仙。
抛掷咏红梅，负伊清樽前。
再读再三叹，心断空悁悁。
起予如茧丝，织愁成短篇。
题慈德寺颐堂为长老宗颢作
邹浩（宋代）

龙隐岩前忽转头，翛然瓶锡此淹留。十方法界元无限，一片心田自有秋。

草木曲躬归白足，江山依位拱青眸。我来不问西来意，独喜茶香啜满瓯。
赠蔡九弟十四弟
吕本中（宋代）

年来疾病日衰颓，忽报山中两弟来。径欲相从营一醉，未须辛苦便轻回。
曲江秋·马江秋感
张景祁（清代）

寒潮怒激。看战垒萧萧，都成沙碛。挥扇渡江，围棋赌墅，诧纶巾碛格。烽火照水驿。问谁洗、鲸波赤？指点鏖兵处，墟烟暗生，更无渔笛。
嗟惜，平台献策，顿销尽、楼船画鹢。凄然猨鹤怨，旌旗何在？血泪沾筹笔。回望一角天河，星辉高拥乘槎客。算只有鸥边，疏荭断蓼，向人红泣。
游南华寺
梁士楚（元代）

楼船千里驻清滩，宾从相将礼法坛。出匣灵光生锡钵，登台佳气遍旃檀。

江留花影诸天静，涛落松声五月寒。此去万缘俱息尽，青山随处逐黄冠。
高至言筑亭于家圃以奉亲总其观览之富命曰溪
黄庭坚（宋代）

逸人生长在林泉，更筑亭皋名意在。
明月清风共一家，全以山川为眼界。
鸟度云行阅古今，溪演木末听竽籁。
老夫平生行乐处，只今许公分一派。
黄竹歌
王世贞（明代）

黄竹生来黄，不烦唤为碧。与娘作笼具，共誇真金色。
李和鼎
杜牧（唐代）

鵩鸟飞来庚子直，谪去日蚀辛卯年。

由来枉死贤才事，消长相持势自然。
次潘都尉富季申冬日探梅韵二首 其一
吕本中（宋代）

暑退园林物物新，过溪风好月初晨。酒壶茶具偏宜坐，细草残花别是春。

但得主人令客醉，不辞秋冷和诗频。从来礼节生疏放，见我狂歌意自亲。
赋西轩竹
卫宗武（宋代）

种竹才一亩，便有千亩势。
苟能会其趣，何拘寻丈地。
其气伟丈夫，其德象君子。
莹哉冰雪如，润与珪璋比。
中虚而有容，外直而不倚。
迥非凡植俦，惟与乔松齿。
揽以入吟篇，引以近书几。
好之而乐之，雅致要相似。
物清我亦清，相对乃无愧。
翛然静秀姿，举世所同嗜。
志趣有不侔，肝胆楚越异。
将以洗凡俗，凡俗乌可洗。
绿猗喻武公，金璧侈归美。
萧瑟悦宣尼，食肉至忘味，
有之而似之，气类由默契。
此君如有知，哙伍亦所耻。
苟或冰炭然，虽多亦奚以。
怪石歌
陆初望（清代）

鄱阳湖边停短桡，登山山石森岧峣。累累奇怪相轕轇，便逢名画难为描。

饥鹰侧翅摩九皋，怒猊攫爪窥云坳。立者如鹤伏者猱，涧边卧者如潜蛟。

忽如达摩航海涛，忽如老父谷城遭。手擎一卷疑兵韬，又似钟馗披锦袍，奇丑不畏旁观嘲。

就中独具天仙标，翩然鬟髻谁刻雕。得无思妇魂未销，望夫伫立丰姿娇。

我闻古人联石交，皱瘦漏秀声价高。似此怪状罗烟霄，古人相石徒皮毛。
送新罗人及第归
贯休（唐代）

捧桂香和紫禁烟，远乡程彻巨鳌边。莫言挂席飞连夜，

见说无风即数年。衣上日光真是火，岛旁鱼骨大于船。

到乡必遇来王使，与作唐书寄一篇。
秋辨九首 其六 救民收民
郭之奇（明代）

八载腥尘复向秋，何年桑土未阴求。丸泥忽坠谁封守，一鼓齐歼有秘筹。

旧养苍黎难死救，新归士女苟生偷。相看满地鳏孤遍，独赖如天圣主收。
送郑见素游江东
汤显祖（明代）

艳艳春墀发花朵，寂寂春寒试灯火。
人日何人清夜沈，玉茗堂前风月可。
向昔登高平远间，满目沧浪无土山。
就中有人郑君美，学富文清幽意闲。
信美闲游动千里，如花揽结金陵子。
但闻春草为春生，几见情人为情死。
采葛成衣秋奈何，看朱成碧春又过。
冉香亭下神姑酒，忽忽江皋离恨多。
送陈志仁赴河州司理
邹浩（宋代）

佳人宰木悬秋月，稚子霏霏洒清血。枯风冷雨暗长天，借使端居亦心折。

问君夙驾今何之，万里关河西复西。西州平昔但闻语，不意黄尘随绿衣。

将军雅歌飞玉觞，健儿如鼠马如羊。桁杨生耳卧庭庑，日冀宾僚来畯良。

雪霜肃杀百草死，孤峰袅袅砂碛光。城头笳鼓咽初晓，梦破衾裯皆异乡。

情钟矧复是君辈，只应矛槊攒中肠。只应矛槊攒中肠，当思大人在高堂。
楚江秋泛为吴子赋
文彭（明代）

有客欲登黄鹤楼，挂帆十月辞杨州。潇湘月落洞庭晚，巫峡猿啼云梦秋。

揽胜定寻赤壁垒，浩歌常傍白蘋洲。杜陵李白风流在，送尔扁舟汗漫游。
夜坐
陆游（宋代）

地僻少人迹，屋低便老人。炉红得清坐，酒绿慰孤斟。

吠犬惊飘叶，栖禽换暗林。人间固多难，感慨不须深。
九日舟中独酌醉后放歌怀海内诸子
陈履（明代）

九月九日古登高，龙山酣酒桓温豪。孟嘉落帽忒疏放，坐中宾佐谁为曹。

藐予狂生岭南子，浊世虚蒙挂牙齿。仲举元龙知是谁，疑我前身俊兄弟。

三秋摇旆出燕关，万里乘槎犯斗还。重九开尊醉篷底，何须谢屐跻东山。

东山一卧不复起，当世风流今已矣。且呼斗酒问青天，往代英雄谁不死。

曾闻崔颢恣遨游，挥手题诗黄鹤楼。谪仙自号青莲客，一曲高歌鹦鹉洲。

高楼芳洲在何处，黄鹄矶边汉阳树。二人远去不可招，使我思之泪如雨。

泪如雨兮且复收，今人未少古人俦。屠生少年起东海，英气勃勃淩高秋。

挥毫尽扫青天色，开口一吐黄河流。更有新安老司马，八斗文章压华夏。

方郎眼中空一代，肩视司马非流亚。娄东二美迥不群，翩翩文采上淩云。

蓝田璧玉连城价，延津宝剑七星文。嗟余岭表多才美，罗浮崔嵬矗南纪。

黎君桥梓欧博士，并奋鹏抟击溟水。旋忆宛陵梅鼎生，岿然五岳相峥嵘。

灵蛇独握一日惊，阳春白雪时孤鸣。冯生开之友君典，傲睨乾坤同偃蹇。

江淹彩笔频入梦，万丈虹光碧空见。更闻士龙出云间，狭视海内卑尘寰。

二张吴下称竞爽，随风吐玉声珊珊。柱史司勋最奇绝，并建旗鼓齐登坛。

扶舆閒气属诸子，吁嗟逸驾谁能攀。执鞭长跪余下走，安得佳辰一一握手开心颜。
句
石延年（宋代）

平芜远更绿，斜日寒无辉。
分题得黉馆弦歌送萧太守伯辰还深州
金幼孜（明代）

太守兴贤费琢磨，诸生岁久沐馀波。黄堂昼永鞭笞静，泮水春深雨露多。

已喜闾阎兴揖让，屡闻父老诵时和。州人自此敦风教，不独文翁有咏歌。
野田黄雀行
于石（宋代）

鸣不择上林，栖不依华屋。
雄飞各呼雌，翩翩自相逐。
渴饮野田各，饥啄野田粟。
一饮一啄能几何，慎勿远飞投网罗。
君不见金笼老鹦鹉，向人空作闲言语。
杂咏
吴雯（清代）

楼居有何好，仙人苦留恋。金银杂玉阶，终是世俗见。

王头与士垄，达者两不羡。富贵不可求，况复贫与贱。

嗟我果何从，一愚了千万。
次韵前住中竺希鉴上人五言
方回（元代）

中兴今佛法，百倍胜儒绅。
达磨重初祖，观音再化身。
此心元是道，何物不为尘。
轂觫齐王眼，焉知一角麟。
罗溪望夫岭二首
杨万里（宋代）

行役家家寄刀尺，谁将枯骨带心头。
惟有望夫心志苦，甘霖偏为七娘流。
咏怀 其十四
屈大均（明代）

溪谷何多风，猿猴鸣相追。兔丝无断绝，百尺绿松枝。

调琴苦弦无，望远苦心悲。断发逃荆蛮，三载不得归。

岂无骨肉亲，金尽天性亏。世路皆太行，履道吾何之。

神鸾冲高天，毋使鸒鸠欺。
王龟龄赋喜雨诸贤毕和某客行半月未尝晴也故于末章云 其二
张孝祥（宋代）

客行苦淫潦，道路渺不分。十步九掀淖，眷言仆夫勤。

昔旱欲讼风，今雨当诛云。我已写绿章，拟向清夜焚。
会龙桥歌
李慈铭（清代）

慧日阁深抚帝坐，相公馆客访奇货。两龙浴水来夹舟，保长惊呼贵人卧。

雷奔电睒导客行，仙源庆牒稽图名。帖报新恩得龙子，万岁巷里愁琴声。

一龙飞腾上天去，烛影赭袍挟临御。可怜折断双晶莲，墀下殿岩捽头舞。

一龙朱邸开会稽，投怀再见雏龙飞。嗣皇庆寿攽金扇，隆国承封曳玉衣。

五十年来六更毕，大龙枯颅琢饕餮。白头青盖牵羊行，绕柱龙孙拜番佛。

镂簟珠襦散不收，霅川碧血几经秋。谁知龙輴千官卫，不及西溪土一抔。

当时戚里承恩泽，卫王鲁国同朝列。不堪潜邸问虹桥，留与桓溪夸䧿楔。

迎恩门外夕阳斜，终古桥痕漾采霞。渔童打桨入东浦，指点荒村保长家。
寄因甫
刘敞（宋代）

昔别大梁下，至今三岁馀。岂无万里使，不寄一行书。

风俗与时薄，交游于义疏。知君淡如水，非是故忘予。
蝶恋花
佚名（宋代）

棣萼楼前佳气蔼。欣遇称觞，正斗杓移亥。三两日来连庆会。贺宾喜色增加倍。
未逊徐雏分小大。好比晋朝，二陆休声在。更祝灵椿颜不改。三苏相继居台宰。
短歌行
陆机（魏晋）

置酒高堂，悲歌临觞。
人寿几何，逝如朝霜。
时无重至，华不再扬。(扬 一作：阳)
逝以春晖，兰以秋芳。
来日苦短，去日苦长。
今我不乐，蟋蟀在房。
乐以会兴，悲以别章。
岂曰无感，忧为子忘。
我酒既旨，我肴既臧。
短歌可咏，长夜无荒。
登赤嵌城 其一
陈肇兴（清代）

嶒嵘山势接苍穹，俯瞰茫茫大海中。此日万家登版籍，当年三度据枭雄。

云生蜃气连城白，日照龙鳞满郭红。目极中原天万里，乘槎我欲借长风。
赋祝次仲八景 其一 潇湘夜雨
刘学箕（宋代）

移艘系湾浦，倾篷声更豪。谩起湘妃恨，长歌灵均骚。

晓汐涨何许，微茫泛江皋。
小孙纳妇
姜特立（宋代）

庆事集朋亲，孙枝喜气新。
歌云停碧落。舞雪眩青春。
暖日花君子，清樽酒圣人。
一春行乐地，不负牡丹辰。
云谷二十六咏 其十五 草庐
朱熹（宋代）

青山绕蓬庐，白云障幽户。卒岁聊自娱，时人莫留顾。
和途中即事韵限高字
张景崧（清代）

愁起疲驴背，吟声入楚《骚》。江湖萦别梦，风雨恋征袍。

驿草秋先歇，边云晚更高。时平多设险，旅夜看《龙韬》。
登城楼呈子华
韩维（宋代）

麦苗黄熟稻苗青，饷妇耘夫笑语声。
楼上清风帘箔静，田间白水鹭鸥轻。
展亲会集从容乐，娱老讴吟放旷情。
羽孽渐消民食足，更无余事计亏成。
岳麓寺 其一
张舜民（宋代）

初投旱海戈，忽整潇湘枻。彭蠡镜中行，洞庭天外倚。
宴清都
方千里（宋代）

暮色闻津鼓。烟波碧、数行征雁时度。轻榔聚网，长歌和楫，水村渔户。行人又落天涯，但怅望、高阳伴侣。记旧日、酒卸宫袍，马酬少妾词赋。

如今鬓影萧然，相逢似雪，徒话愁苦。芳尘暗陌。残花遍野，岁华空去。垂杨翠拂门径，尚梦想、当时住处。纵早归、绿渐成阴，青娥在否。
次韵季共月夜见怀竹坡用子绍韵 其二
周紫芝（宋代）

寒窗有意过我无，雍容车骑子甚都。更当为作子虚赋，王郎文彩今相如。
送谈蘧怀游潮阳便还京江
陈子升（明代）

满天寒雨问将归，沧海东流碣石微。乡思已驰京口去，宾鸿犹欲岭南飞。

春生石砝尝鲜馔，云起金焦见羽衣。还望台关转寥落，折梅书信莫教稀。
羽林骑（一作羽林少年行）
韩翃（唐代）

骏马牵来御柳中，鸣鞭欲向渭桥东。

红蹄乱蹋春城雪，花颔骄嘶上苑风。
宫词
王珪（宋代）

七宝栏干白玉除，新开凉殿幸金与。
一沟泛碧流春水，四面琼鉤搭绮疏。
山水友别辞 茯苓酥
王质（宋代）

且自伏尔菟，毋劳伏我神。只图滋一啜，不图延千龄。

酥也酥，总弗如，松风浩荡相招呼，呼上青冥山亦无。
十载行二首赠王子崇 其一
黄佐（明代）

十载之行我在燕，与君相好随莺迁。十载之后我归粤，与君相好听莺别。

听莺走马朝玉京，玉京十二楼五城。山龙垂衣御紫清，羡君输丹达天扃。

彤云缥渺拂绮楹，手持金镜耀日明。圣皇得一天下贞，寿万万岁垂鸿名。
过雍熙院兴师房
刘攽（宋代）

习静未离解，悟空犹著禅。斋居性所近，古寺境萧然。

瓶水寒生冻，炉香暝袅烟。老僧眉雪白，晏坐已忘年。
和二兄书事三首
李廌（宋代）

功名於我实何多，只为浮华未浩歌。
两月病痁诚已甚，半头白发似无何。
诏惟选吁将从众，学贵师心在匪他。
当世闻人知不少，片言敢谓众难过。
寒食出郊
韩维（宋代）

都门气象雨余佳，厌尽风尘见草芽。
日薄风和近郊路，朱红粉白远林花。
堤开独去媻珊女，柳下相逢轻{左车右录}车。
丝鬓未催樽酒在，不须辛苦问年华。
寄邹蹇叔
孔平仲（宋代）

西园春深百草长，残花纷纷绿叶光。蜂归蝶散情已薄，独我绕树行如狂。

亟令沽酒藉地饮，卧嗅落蕊倾金觞。醉来意气颇脱略，睥睨天地如毫芒。

狂歌大笑谁对值，山猿谷鸟啼斜阳。却思高阳旧徒侣，安得飞至坐我傍。

登城引望不可见，云峰古木徒苍苍。
和毛 其四
穆脩（宋代）

江墅幽居好，老农时款扉。浊醪忧共醉，野话坦无机。

山雨欲到槛，竹风先满衣。溪南秋更乐，稻熟又鱼肥。
示宜上人之雪窦
释普济（宋代）

无常迅速入门款，撒手悬崖末后机。
一款一机处欺屈，溪边有个石乌龟。
吴中好风景二首 其二
白居易（唐代）

吴中好风景，风景无朝暮。晓色万家烟，秋声八月树。

舟移管弦万，桥拥旌旗驻。改号齐云楼，重开武丘路。

况当丰岁熟，好是欢游处。州民劝使君，且莫抛官去。
致道观七星桧
邓韨（明代）

琳官何岧峣，爽气凌青苍。
中有古桧树，传植自萧梁。
岁远四树古，如斗酌天浆。
东株耸而老，庆历补其亡。
中株丽琼坛，少日嬉其旁。
枿动手可撼，铁柱锁蛟猖。
今已剪不遗，彼蚩盗其香。
两株在东南，偃盖覆修廊。
攒枝细而密，叶聚如针芒。
拥挺析三本，纠结连肺肠。
龙也方出海，挟以子母将。
两株在西南，赤立肤无霜。
偃蹇捎殿角，督力示坚强。
龙也得云雾，攫鹜不复翔。
六子莫囚锁，帝招遣巫阳。
北株最怪异，不与群木行。
质幹尽屈铁，夭矫互低昂。
辨叶知乃树，寻柯惑其方。
众视兴怪叹，应接不得遑。
乍疑古蚩尤，蓄力抗轩黄。
拓臂运五兵，有徒实跳踉。
劲者弩脱栝，弯者弧方张。
横者夺槊舞，竖者操矛锵。
何乃大新，廉脊如斧螳。
怒虬拔山出，隐雾势腾骧。
理断一丝续，肤削流乳肪。
我语非强聒，细视乃知祥。
四桧皆左纽，玉晨远相望。
霁晴亦惨黯，昏黑常晶光。
仙真护诃久，山鬼凭藉长。
至今空翠表，剑佩时将将。
蜀庙青铜柏，涿郡羽葆桑。
图经俨封殖，况我桑梓乡。
入景星月夜，清唳彻虚皇。
移酒与桧饮，风露袭绡裳。
石田写东树，高词振琳琅。
遗墨付好事，烟姿涨云房。
我诗费摹写，传之起诪张。
录诗冠巨图，尚与桧作堂。
含笑
杨万里（宋代）

大笑何如小笑香，紫花不似白花妆。
不知自笑还相笑，笑杀人来断杀肠。
送周子静分教桂阳
鲍壄（宋代）

当时身不顾，义激自诸生。
一日魁南省，无人不识名。
官寻流水住，路趁落花登。
遥想凭高处，岳云千万层。
与姚氏三妹谈吴门名胜口号纪游 其二
周桂清（清代）

古桧清奇邓尉寻，石楼探遍早梅林。还元阁下湖如镜，洗涤尘凡一片心。
禽兽昆虫之孝十首·燕雀
林同（宋代）

共母一屋下，宁知屋欲然，
不须讥寡智，相哺政堪怜。
漫笑
冯秀莹（清代）

漫笑台郎是散仙，爱花谪堕正千年。染新块疾添词癖，改旧衔名署酒颠。

逸气洞冥珠客泣，哀音激汉玉人怜。功圆不许空归去，令拓齐州万点烟。
和雪琴宫保师海南军次秋兴二十四首韵
王之春（清代）

瘴乡催老旧容颜，痛切征人涉险艰。汉将烟凌原有阁，秦时月在好当关。

齐看节向蕃封仗，冀得师随凯奏班。公尚忧勤群努力，宝山曾入不空还。
送金计部持甫守临安
欧大任（明代）

算缗东省才名久，此日词人出牧多。地尽中原雄越巂，江分南徼下牂牁。

楼前雪照双钩色，郡里风移五裤歌。禁闼超迁曾不次，衔恩西上未蹉跎。
墨子
田昼（宋代）

末学纷纷自有师，能言兼爱我独疑。
定知已驾云梯后，却悔初心泣染丝。
游法云
陆游（宋代）

放船三家村，进棹十字港。
云山互吞吐，水草遥莽苍。
沙鸥下拍拍，野鹜浮两两。
萧骚菰蒲中，小艇时来往。
匡山如香炉，蓝水似车辋，梦魂不可到，于此寄遐想。
瘦僧迎寺门，为我扫方丈，指似北窗凉，此味媿专享。
我笑谢主人，聊可倚拄杖，吾庐已清绝，敢取鱼熊掌。
南烛草木
曾极（宋代）

驻采还年枉费功，羞将老色照青铜。仙方石䭀无消息，南烛垂珠颗颗红。
玉
李峤（唐代）

映石先过魏，连城欲向秦。洛阳陪胜友，燕赵类佳人。

方水晴虹媚，常山瑞马新。徒为卞和识，不遇楚王珍。
上郡守
严武（唐代）

一阵春风散晓霞，使君千骑拥高牙。太平天子加崇重，见说瀛洲已草麻。
晚过湖上登城楼泛小舟归 其一
韩维（宋代）

蛩响渐依阶砌下，萤光乱出草莱间。炎蒸散尽人轻健，从此篮舆数往还。
淳熙四年六月二十七日，登大峨之巅，一名胜
范成大（宋代）

胜峰高哉摩紫青，白鹿导我登化城。
住山大士喜客至，兜罗布界缤相迎。
圆景明晖倚云立，艴如七宝庄严成。
一光未定一光发，中有墨像随心生。
白毫从地插空碧，散烛象纬天尤惊。
夜神受记亦修供，照世洞然千百灯。
明朝银界混一白，咫尺眩转寒凌竞。
天容野色儵开闭，惨澹变化愁仙灵。
人言六通欲大现，洗山急雨如盆倾。
重轮桑采印岩腹，非烟非雾非丹青。
我与化人中共住，镜光觌面交相呈。
前山忽涌大圆相，日围月晕浮青冥。
林泉草木尽含裹，是则名为普光明。
言词海藏不胜赞，北峰复有金桥横。
众慈久立佛事竟，一尘不起山竛竮。
向来无法可宣说，为问有耳如何听？
我本三生同行愿，随缘一念犹相应。
此行且复印心地，衣有宝珠奚外营？
题诗说偈作公案，亦使来者知吾曾。
神通佛法须判断，一任热碗春雷鸣。
蔬圃绝句七首 其七
陆游（宋代）

懒随年少爱花狂，且伴群儿斗草忙。行遍山南山北路，归时新月浸横塘。
正月二十一日偶题
方回（元代）

楼头日日倚危栏，来往人忙许静看。
老子无聊常□□，杏花欲动更春寒。
虚名畴昔三千字，险路平生百八盘。
挥翰玉堂有公相，閒人赢得把渔竿。
和张倅湖上十绝
姜特立（宋代）

湖边柳色媚清涟，湖上新荷叠绮钱。
料得高人初出郭，眼中风物一醒然。
杂兴三十九首 其二十二
张镃（宋代）

道德酿搢绅，睟容无点尘。望之鄙吝消，矧得累夕亲。

缅思阙里化，四教隆诸身。济济三千徒，变蒙尽为仁。

贤圣虽不同，气类当等伦。叔度亦我师，千载风如新。
晓色
陈曾寿（清代）

晓色朦胧紫气新，初怀高枕自为春。眼前太古深山境，意表朱霞白鹤人。

年异师丹全忘事，蜕留徐甲已无身。不关参悟存公案，一念清安觉最真。
雁字三十首次韵 其二十八
韩氏（清代）

碧落高寒兴正酣，谁将拓本寄江潭。水澄文荇波三折，山拭晴岚石一函。

妙手真从天半倚，愁心全向笔端含。浮图顶上曾题遍，千佛名经献彩昙。
次第和海洲翁韵效放翁体 其五
杨巍（明代）

谁遣秋风吹素裾，天教酷暑尽无馀。海乡省忆鲈鱼脍，岁事堪无大有书。

自觉病怀才脱洒，更闻法网渐稀疏。与君共醉太平酒，街上群儿任笑予。
龟潭三首 其二
孙觌（宋代）

莳竹流泉占一邱，倚筇尽日看游鯈。崎岖好事无人共，独饮泉旁自献酬。
写怀寄吴下一二知己
周砥（元代）

朔风吹庭树，寒雨集杨园。此时怀故旧，悽怆不可言。

忆向吴门道，挟书访遗老。两公即相知，把袂日倾倒。

别来今几龄，白日不留停。五见枇杷树，开花拂草亭。

相思乱心绪，摇摇无定处。飘若天上云，随风忽东去。

知君卧紫烟，清真如晋贤。手持玉麈尾，相对谈重玄。

我若不得志，岩居非本意。宝匣剑空鸣，金尊日长醉。

吐气如长虹，古人敢追踪。子云天禄阁，宋玉兰台宫。

奈何出门去，荆棘满中路。当伺天□□，骑龙跃云雾。

君非知我深，何能说胸襟。聊兹写情素，非为庄舄吟。
元日即事四首 其二
程公许（宋代）

端居俄换岁华三，荼苦于吾若荠甘。照影菱花惊雪白，强颜柏叶借春酣。

人间扰扰多岐路，圣世悠悠欠指南。一穟黄云晴昼永，叩门谁辨与同参。
信道姑见佛日
释慧空（宋代）

信是有发比丘尼，东山不及渠一著。闻说佛日岭外还，不起公凭便行脚。
熙春台 其一
李详（宋代）

地回仙岛风光别，人在春台笑语温。事简民淳知帝力，时和岁稔荷天恩。
东郡怀古二首。阳给事
李德裕（唐代）

宋氏远家左，豺狼满中州。阳君守滑台，终古垂英猷。

数仞城既毁，万夫心莫留。跳身入飞镞，免胄临霜矛。

毕命在旗下，僵尸横道周。义风激河汴，壮气沦山丘。

嗟尔抱忠烈，古来谁与俦。就烹感汉使，握节悲阳秋。

颜子缀清藻，铿然如素璆.徘徊望故垒，尚想精魂游。
入瞿唐登白帝庙
陆游（宋代）

晓入大溪口，是为瞿唐门。
长江从蜀来，日夜东南奔。
两山对崔嵬，势如塞乾坤，峭壁空仰视，欲上不可扪。
禹功何巍巍，尚睹镌凿痕。
天不生斯人，人皆化鱼鼋。
於时仲冬月，水各归其源。
灩澦屹中流，百尺呈孤根。
参差层颠屋，邦人祀公孙。
力战死社稷，宜享庙貌尊；丈夫贵不挠，成败何足论。
我欲伐巨石，作碑累千言。
上陈跃马壮，下斥乘骡昏，虽惭豪伟词，尚慰雄杰魂。
君王昔玉食，何至歆鸡豚，愿言采芳兰，舞歌荐清尊。
对酒行巴陵作
张说（唐代）

留侯封万户，园令寿千金。本为成王业，初由赋上林。

繁荣安足恃，霜露递相寻。鸟哭楚山外，猿啼湘水阴。

梦中城阙近，天畔海云深。空对忘忧酌，离忧不去心。
雨病
苏辙（宋代）

晴送麦入仓，雨催谷含穗。
共怪天公仁，曲尽老农意。
谁为三日霖，下漉一丈地。
百谷争奔流，通川不可厉。
夜闻屋山落，昼说城闉闭。
老羸知奈何，脾病尤所畏。
中宵得暴下，亭午卧忘起。
良医过我言，勿药行自喜。
损食存谷神，收心辟邪气。
兀然槁木居，油尔元和至。
天唯不穷人，人则昧其理。
学道三十年，愧尔良医赐。
句 其五十一
张舜民（宋代）

清泉滴沥细如簪，转尽山腰几百寻。
和子瞻沿牒京口忆西湖寒食出游见寄二首
陈襄（宋代）

乞得湖山养病身，花时曾共忆行春。
嘤鸣幽鸟还迁木，觱沸清泉复彩芹。
皂盖寻芳丘有李，彩楼观戏巷无人。
锦袍公子归何晚，独念沟中菜色民。
曾夔州座右山水图
晁公溯（宋代）

华堂左右皆山川，登堂一见心茫然。
松林忽在素壁上，几杖却对阴崖前。
百年老树横高枝，正当太古阴云垂。
近前细看才拱把，生气凛凛如十围。
尚想昔年初下笔，指顾江山生咫尺。
梁栋已受长风吹，衣裘若溅洪涛湿。
回山倒海不作难，此意谁能传笔端。
李成骨朽道宁死，况复郑虔杨契丹。
吾知此图未易逢，颇思摹写置府中。
鹅溪生绡不难致，只恐今世无良工。
陈贺州赋双莲诗不言祥瑞次韵以酬
王十朋（宋代）

红蕖明镜两鲜鲜，中有双头更颖然。天产人才兼产物，公祥和气不祥莲。

耻谈子厚表中瑞，肯咏章安桥畔篇。何日相呼登泰华，采华食实藕如船。
重九日得诗五比京使馆中秋来诗，次韵却寄 其二
丘逢甲（清代）

开书隔海话中秋，君发书时我出游。海外阴晴同此夕，月明四百四峰头。
偈颂二十九首
释云（宋代）

参禅人，莫造作。
拟心即差，动念即错。
大乘小乘，钱贯井索。
前三后三，佛手驴脚。
开眼也著，合眼也著。
拟向这里承当，鼻孔依前失却。
沁园春 贺新冠
程节斋（宋代）

髧彼两髦，未几见兮，突而弁兮。记昔年犀玉，奇资秀质，今朝簪佩，丰颊修眉。

满面春风，一团和气，发露胸中书与诗。人都羡，是君家驹子，天上麟儿。

画堂人物熙熙。会簪履雍容举庆宜。看筮日礼宾，陈钟列俎，三加致祝，一献成仪。

绿鬓貂蝉，朱颜豸角，早有君臣庆会期。荣冠带，看绶悬若若，印佩累累。
过傅骥院竹间
韩淲（宋代）

竹深留客南山下，只许幽閒话晚凉。酒尽更须拚酩酊，诗来犹可共徜徉。

无端薄俗从它转，有底浮华不自忙。意气如君天地在，床头书大且韬藏。
挽方德润宝学三首
刘克庄（宋代）

晚赐延和对，言公去国深。
遂良垂白发，臣甫抱丹心。
驰驿无银信，移麾有玉音。
遥知遗奏上，未免动宸襟。
闵山人逸之工琴奕丹青而卖药长安市秋日过访即席赋赠
胡应麟（明代）

短褐翩翩向暮过，居然名胜对藤萝。燕京旧识悬壶技，易水重闻击筑歌。

杏苑春光频烂漫，橘林秋事近如何。西风渐起枚生色，同步长安太液波。
湖口阻风
刘攽（宋代）

风波迂直路何限，云水凄凉秋向高。百里淹留还信宿，可堪残日看惊涛。
挽礼侍中舍朔斋刘公三首
刘克庄（宋代）

纷纷健吏奉新书，一点侁星绝世无。
钳铁冶人心不忍，秉牢盆世涕先濡。
近臣远作輶轩使，法从臞于陋巷儒。
懊恼西风情太薄，不吹老泪到苏湖。
次答熊去非七夕遇雨见候 其一
陈普（宋代）

志士千载心，烂烂如斜河。道路坦且修，况复阴雨多。

女騃不可说，牛痴无柰何。
偈十首
释道行（宋代）

依经解义，三世佛冤。
离经一字，即同魔说。
雁二首
陈师道（宋代）

截水无留影，哀空有断群。
翅开先作字，行断不成文。
落梅曲
陈高（元代）

梅花开满枝，无奈晓风吹。风吹花落尽，争似未开时。

花开终有落，非关晓风恶。愁杀爱花人，城头复吹角。
山行
陆游（宋代）

五尺桄榔杖，二寸栟榈冠，往来山谷中，发白面渥丹。
初非乳石力，所得怀抱宽。
入寺不寻僧，自爱松风寒。
松风晚少静，我意殊未阑。
却寻归村路，白石明青滩。
偈颂一百五十首
释心月（宋代）

夜寒错认定盘星，金屑霏霏翳眼睛。
教坏平人至今日，惺惺划地不惺惺。
食鲥鱼
贺铸（宋代）

雨长沙田三尺芦，截江逻钓待嘉鱼。
上钩一尾夸先得，下筋千钱忍弃余。
倦客罢弹腰下铗，故人忘寄腹中书。
知机何独张生翰，不俟秋风已起予。
月夜渡水访童有严镏子明及其子庸道
乌斯道（明代）

月明荷净不相能，渡水寻幽兴倍增。童氏情怀清庙瑟，刘家父子玉壶冰。

鹿鸣筵上千年调，鱼得门前半夜罾。它日但留诗满壁，此时何惜酒如渑。
邦人献芍药四种日御爱红日霓裳红日缀珠冠子
吴芾（宋代）

芍药移来傍玉栏，浅深浓淡一般般。
夜深促席来相就，要把春容子细看。
裴如晦赴河阳幕
梅尧臣（宋代）

嚎风一夜动，作雪欲愁客。
客莫苦嗟行，农望明年麦。
方来笑语同，又是关河隔。
主人贤且智，不待子所画。
石门洞
黄圣期（明代）

石洞龙盘一径回，偶因汗漫破苍苔。坐临琼岛流霞上，人自蓬壶御冷来。

百道飞泉天外出，千岩翠色雨中开。醉来还弄柯亭笛，飒飒松风吹落梅。
送田万陶教谕之沙县
杨荣（明代）

田君性质淳且良，早年力学攻文章。晓窥芸简碧窗静，夜对兰灯清漏长。

平生卓荦有高志，淬拭青萍不轻试。韬藏宝匣几经年，时有辉光动星纬。

秋风藩省棘闱开，扬眉吐气争先魁。九重霄汉翔凤羽，云程千里驰龙媒。

一朝飞步上京国，拟向彤墀献三策。日华五色过眼迷，乙榜登名众皆惜。

圣恩抡选重才贤，成均三载加精研。谁知富贵自先定，科名特达非偶然。

拜官再向黉宫里，得此欣然为亲喜。封章恳款动渊衷，锡命南行近闾里。

都门草绿春日明，临岐使我不胜情。官河水满快征棹，指日诸生相拜迎。

东风吹雨润芹藻，泮水优游景逾好。亲闱迎养足欢娱，遥想蓝舆到官早。

颜童发白八十龄，年来况喜身康宁。公馀娱侍有真乐，不羡富贵兼功名。
山舫吟
晓青（清代）

狭路忽相逢，欲让如何得。彼此各争先，必至同倾侧。

于中有一各，退步行几尺。不惟他跃然，己亦成让德。

苟能持此心，远足行蛮貊。是以读书各，理胜则明白。

愚贱好用专，悻悻不能释。格斗起微嫌，诤论级胶执。

天下互纷纭，周道何曾直。翻思古之各，感慨今之日。
次韵王景彝正月十六夜省宿过景灵街
梅尧臣（宋代）

宫街不闭东城月，圆影才亏夜色春。
自跃金羁来宿省，从他锦帐欲夸人。
灯光远近疑争昼，歌韵高低竞起尘。
我老都无游乐意，似君清枕睡侵晨。
踏莎行（中秋玩月）
毛滂（宋代）

碧树阴圆，绿阶露满。金波潋滟堆瑶盏。行云会事不飞来，长空一片琉璃浅。

玉燕钗寒，藕丝袖冷。只应未倚阑干遍。随人全不似婵娟，桂花影里年年见。
送行中斋三首
文天祥（宋代）

秋风晚正烈，客衣早知寒。
把衣不能别，更尽此日欢。
出门一万里，风沙浩漫漫。
岂无儿女情，为君思汍澜。
百年有时尽，千载无馀观。
明明君臣义，公独为其难。
愿持丹一寸，写入青琅玕。
会有抚卷人，孤灯起长叹。
和钱溉亭梦游庐山观瀑布歌
王元勋（清代）

闻有金仙控鸾龙，纵观宇宙探鸿蒙。朝行五岳雷雨上，暮宿三山云海重。

卢敖汗漫未足从，耸身直上凌紫穹。手擘昆仑双玉峰，俯视银河下注声淙淙。

生小学道嗟无功，十年安神存绛宫。丹砂如雪铅华红，药成自谓得轻举，罡风吹落尘埃中。

咫尺名山不可到，何况远蹑万里浩荡之遐踪。匡庐九叠张屏风，昔年江上曾相逢。

遥瞻瀑布挂苍壁，恍讶层霄垂白虹。树色半岩遮欲断，云阴几叠穿还通。

飞流溅洒金芙蓉，上有五老招我巢云松。轻帆驾浪何匆匆，犹看练光雪影断续明林丛。

回首旧游成断梦，徒余景象罗心胸。世间好梦不易得，恨君昔梦无由同。

岂真君身有仙骨，远随颢气高飞冲。七岭双阙青濛濛，峦阜围合无西东。

但见水帘不卷千尺垂珑璁，蘧然一枕得大适，纷如万虑都虚空。

曾否石梁桂树下，玉杯承露逢老翁。如何不获一援手，摧眉戢翼归樊笼。

学仙不成且饮酒，穷愁莫放玻璃钟。兴发正须寻李白，入社自可招陶公，醉乡岁月何从容。

九派雪山带萦结，十洲香草花蒙茸。眼底方将卑华嵩，直看海水壁立磨青铜，吾将与君神游八极相与无终穷。
句 其九
苏庠（宋代）

晚喜此士来相亲，呼童汲涧濯玄云。
湛江归自浙西
陈昌时（宋代）

尚忆沧洲旧钓舲，一瓢收尽浙江灵。
鬓欺北斗怜归鹤，眼暗西风悔聚萤。
蚌浦有光秋孕月，剑床留怪夜眠星。
不堪雨外重回首，塔压吴山□□青。
采桑子·幽芳莹白前村里
佚名（宋代）

幽芳莹白前村里，岂藉春工。胜尽群红。琼拈凝酥向不同。一声尽管愁人处，片片西东。睹此遗踪。不怨狂风怨马融。
客意
元好问（金朝）

雪屋灯青客枕孤，眼中了了见归途。
山间儿女应相望，十月初旬得到无？
蔡砚香来省再叠梅都官韵补和
屠湘之（清代）

椽笛偶长吟，乃值中郎过。簉弄发雅奏，始惭俗韵多。

南讹忽朔易，申命羲改和。饕风骤作虐，泽腹冰凸涡。

遂令在鱼藻，不得居有那。凿空上封章，愤欲接剑诃。

咄哉蜮含沙，幸矣凤集阿。傥不逢诸葛，将如间阔何。
和郑鲠之韵
陈瓘（宋代）

十年三谪海边州，洛口相望阴献酬。
曾寄远诗来合浦，又传新句落丹丘。
身如古柏童童老，心似平江湛湛流。
归鸟倦飞云入岫，一瓢堪乐莫回头。
采桑子·水亭花上三更月
吴文英（宋代）

水亭花上三更月，扇与人闲。弄影阑干。玉燕重抽拢坠簪。
心期偷卜新莲子，秋入眉山。翠破红残。半簟湘波生晓寒。
送赵宪御史赴江西三绝 其一
苏籀（宋代）

崆峒日煖岚峦丽，章贡桃花春涨豪。避传封人候骢马，道旁武吏各鞬櫜。
独游保宁凤凰台
程俱（宋代）

饥鸮嚇腐鼠，鸣鸟久不闻。一登凤凰台，目送苍梧云。

山川丽晚日，氲氲发馀薰。览此万里辉，振我衣上尘。

前瞻翠回环，极望天无垠。低昂玄盘踞，佳气或未湮。

山坳指楼观，青骨今尚神。驰烟谢逋客，三径久已榛。

长松眇如荠，下有高世人。斯人不可作，此道日以新。

回睇白鹭洲，长江泻沄沄。遥岑出澹碧，不辨楚与秦。

我行适淮西，出处难重陈。岂无羁旅叹，乃有山水因。

兹游颇幽独，作伴影与身。宁辞足力尽，聊使眉头伸。

凭虚默自计，逝将祈孔宾。寄声华阳老，异日期相亲。
谢人惠茶器并茶
黄裳（宋代）

三事文华出何处，岩上含章插烟雾。曾被西风吹异香，飘落人寰月中度。

美林见器安所施，六角灵犀用相副。目下发缄谁致勤，爱竹山翁傍云住。

遽命长须烹且煎，一簇蝇声急须吐。每思北苑滑与甘，尝厌乡人寄来苦。

试君所惠良可称，往往曾沾石坑雨。不畏七椀鸣饥肠，但觉清多却炎暑。

几时对话爱竹轩，更引毫瓯斲诗句。
次韵奉和邻几汎汝水作
刘敞（宋代）

少濯沧浪水，成君真隐高。虚舟姿上下，樽酒寄游遨。

静境惬外奖，缓歌忘我劳。兴馀可径返，落日丽平皋。
游天章寺
曾巩（宋代）

篮舆朝出踏轻尘，拂面毵毵柳色新。
曲水岂能留往事，南湖空解照行人。
最宜灵运登山屐，不负渊明漉酒巾。
老去飘零心未折，暂须同醉海边春。
雨后顿有秋意得小诗四绝 其四
周紫芝（宋代）

秋深时节在家乡，忆得黄花未著霜。故国不堪回首望，绿樽辜负五重阳。
复至凝祥池上
晁补之（宋代）

去岁相携此地游，西风垂果奉灵湫。
春工变化浑无迹，红满枝条绿满洲。
元日
梅尧臣（宋代）

昔遇风雪时，孤舟泊吴埭。
江潮未应浦，尽室坐相对。
行庖得海物，咸酸何琐碎。
久作北州人，食此欣已再。
是时值新岁，庆拜乃唯内。
草率具盘餐，约略施粉黛。
举杯更献酬，各尔祝鲐背。
咀橘齿病酸，目已惊老态。
岂意未几年，中路苦失配。
嘉辰众所喜，悲泪我何耐。
曩欢今已衰，日月不可赖。
前视四十春，空期此身在。
世事都厌闻。读书未忍退。
过目虽已忘，宁舍心久爱。
何当往京口，竹里翦荒秽。
行歌乐暮节，薪菽甘自刈。
八声甘州·渐纷纷
佚名（宋代）

渐纷纷、木叶下亭皋，秋容际寒空。庆屏山南畔、龟游绿藻，鹤舞青松。缥缈非烟非雾，喜色有无中。帘幕金风细，香篆濛濛。好是庭闱称寿，簇舞裙歌板，欢意重重。况芝兰满砌，行见黑头公。看升平、乌栖画戟，更重开、大国荷荣封。人难老，年年醉赏，满院芙蓉。
川上
华善述（明代）

亭午柳阴积，晴川聊可娱。舒荷已复敛，鸣蝉亦徐徐。

目送东波逝，中有西上鱼。唯恐钓饵及，含意独踌躇。
依韵和子聪见寄
梅尧臣（宋代）

尝念饯行舟，风蝉动去愁。
独登孤岸立，不见远帆收。
及送故人尽，亦嗟归迹留。
洛阳君更忆，宁复醉危楼。
东风第一枝 壬戌十二月二十日立癸亥春，和梅溪韵
姚华（清代）

接福催题，行台列戏，岁时能记乡土。旧游无梦寻踪，暇日有松闭户。

葭灰竹管，是静里知窥春处。更底事词笔干卿，看取水痕烟缕。

寒日短烛迎俊句。清夜永酒浇孤绪。岁朝十日催人，笛月几番问侣。

江南花早，渐次第明年听雨。正好鸟唤起春来，切莫又呼春去。
谢林景思和韵
楼钥（宋代）

黄昏门外六花飞，困倚胡床醉不知。
冻合玉楼犹强项，拥衾方咏雪巢诗。
十六观经颂·普往生观第十二
释遵式（宋代）

端想身生极乐界，连华合闭身居内。
华开见佛满虚空，水鸟树林宣法偈。
赠琮公
韦应物（唐代）

山僧一相访，吏案正盈前。出处似殊致，喧静两皆禅。

暮春华池宴，清夜高斋眠。此道本无得，宁复有忘筌。
嘉兴道间二首
黄榦（宋代）

平生事幽贞，足迹不出门。
岁晚迫饥寒，暂得媒妁言。
南峰桃花洞
杨崇（宋代）

水缚山腰点万松，云扶翠岫插寒空。此溪定入桃源去，时见波间有落红。
次四六叔韵
刘子翚（宋代）

吾家小步兵，辞林独辉映。
携诗过山堂，句挟风云润。
思嵇远命驾，访戴屡乘兴。
订古释群疑，谈玄发清听。
年均愧质滞，禀异惊闭峻。
赖兹时发挥，药石攻余病。
提携兰畹曲，笑语柴门静。
归轩鹜急响，行炬飘遗炉。
平生共飘流，晚岁风栖遁。
语言聊写怀，补缀酬斯咏。
宫词 其八十一
张公庠（宋代）

冉冉残晖画阁西，宫人行乐恋芳时。遥闻索辇开黄伞，不尽花前半局棋。
赠郑抚夷兄弟平茶山寇
饶希镇（明代）

莫诧持干十万雄，火楼巨石一齐攻。窜身未得终焚死，砰磕难登二霍功。
烛影摇红 楚中寄外
赵氏（廷标女）（清代）

瑶瑟声悲，洞庭落木秋风急。兰旌桂棹水中央，渺渺烟波隔。

独倚危楼百尺。正黄昏、长天一色。汀沙月淡，野戍峰高，寒山凝碧。

双鲤沉浮，锦书三载无消息。江南江北折垂杨，历乱愁如织。

岁暮虚传画鹢。浪花残、莲歌声寂。云迷翠羽，露冷琼枝，流光暗掷。
范至能游灵石录示诗仙留题云 其二
李洪（宋代）

鼎峙傲睨绝景，挥毫想见凌云。落落真筌玉子，步虚宁作吴筠。
夜坐二首 其一
宋庠（宋代）

紫垣疏舍拂霄霓，官烛台衾夜境凄。况是颜生无饮分，小斋应免醉如泥。
南歌子·春思浓如酒
赵长卿（宋代）

春思浓如酒，离心乱似绵。一川芳草绿生烟。客里因循、重过艳芳天。屈指归期近，愁眉泪洒然。无端还被此情牵。为问桃源、还有再逢缘。
送程君俊学正归浔阳
程钜夫（元代）

五老催归客，天寒道路长。残冬涉易水，几日到浔阳？

学见吾宗盛，身随圣道昌。未应嗟晚达，松菊近柴桑。
秋夜怀见吾
大遂（明代）

立深苔履迹，夜已半秋声。当此影孤候，能禁思独生？

灯骄萤火细，月借鹤衣明。若乃西方住，西方风露清。
白鹭
赵希崱（宋代）

漠漠江湖自在飞，一身到处占渔矶。稻田水浅鱼能几，莫被泥沙污雪衣。
马益之邀陈子山应奉秦景容县尹江上看花二公
袁凯（明代）

黄家渡西多好春，黄家渡上酒能醇。
看花吃酒唱歌去，如此风流有几人。
湖西杂感诗
释智圆（宋代）

阴阳家说惑常民，孝道從兹尽失伦。
庐墓三年谁肯也，竞谈冈势益生人。
偈二首
释思岳（宋代）

腊月初，岁云徂。
黄河冻已合，深处有嘉鱼。
活鱍鱍，跳不脱，
又不能相煦以湿相濡以沫。惭愧菩萨摩诃萨，
春风几时来，解此黄河冻，
令鱼化作龙，直透桃花浪。
会即便会，痴人面前且莫说梦。
晚饭太塘岭缘隐庵
曾尚增（清代）

太塘岭下好停车，小憩茅庵日已斜。藜苋尝来偏有味，鹪鹩随处可为家。

梦中云树迷千里，壁上烟岚识九华。最喜僧雏能解事，殷勤频献奥香茶。
方舟二首 其一
李石（宋代）

颇笑方舟拙，聊因拙自誇。家无三日谷，园有四时花。

池静鱼吞墨，松高鹤护砂。著书逢好处，快痒得仙爬。
烂溪
宋伯仁（宋代）

几家篱落傍溪居，只看青山尽自如。
隔岸有桥多卖酒，小篮无处不提鱼。
何时茅屋人同住，旋买瓜田雨自锄。
寄语牧童休笑我，都缘错读半生书。
桥山怀古
舒元舆（唐代）

轩辕厌代千万秋，渌波浩荡东南流。今来古往无不死，

独有天南长悠悠。我乘驿骑到中部，古闻此南为渠搜。

桥山突兀在其左，荒榛交锁寒风愁。神仙天下亦如此，

况我戚促同蜉游。谁言衣冠葬其下，不见弓剑何人收。

哀喧叫笑牧童戏，阴天月落狐狸游。却思皇坟立人极，

车轮马迹无不周。洞庭张乐降玄鹤，涿鹿大战摧蚩尤。

知勇神天不自大，风后力牧输长筹。襄城迷路问童子，

帝乡归去无人留。崆峒求道失遗迹，荆山铸鼎馀荒丘。

君不见黄龙飞去山下路，断髯成草风飕飕。
灵源庵
龚茂良（宋代）

迟回不忍去，复作抱衾留。
断续云间雨，萧骚木末秋。
劳生那有此，渐老欲相投。
最爱千山暑，钟鸣处处幽。
次韵成季尚书宁川即事五首 其一 山寺寓居
綦崇礼（宋代）

宣室思前席，承明虚直庐。不肯入州府，分其终隐欤。
宫词一百首
岳珂（宋代）

神霄九府绚云霞，宝录仙衣御绛纱。
掷火流铃传帝跸，蕊珠殿里降菁华。
冬日酬徐孔学陈以清二明府见过
欧大任（明代）

海内词人见面稀，况能持赠有珠玑。正欢洛下相携入，似慰咸阳久忆归。

双辔忽传驱马至，五弦吾自送鸿飞。尊前君解沉冥意，应笑名山未拂衣。
多景楼
裴煜（宋代）

登临每忆卫公诗，多景唯于此处宜。
海岸千艘浮若芥，邦人万室布如棋。
江山气象回环见，宇宙端倪指点知。
禅老莫辞勤迓候，使君官满有归期。
闻徐师川自京师归豫章
谢逸（宋代）

九衢尘里无停辀，君居陋巷不出游。满城恶少弋凫雁，对面故人风马牛。

别后梦寒灯火夜，归来眼冷江湖秋。冯驩老大食不饱，起视八荒提蒯缑。
紫瑞香三首
陈藻（宋代）

中开素粉笑浓霜，外带凝脂妒夕阳。
纵有寒梅只一色，暗香不似扑人香。
答贡士黎逢（时任京兆功曹）
韦应物（唐代）

茂等方上达，诸生安可希。栖神澹物表，涣汗布令词。

如彼昆山澹，本自有光辉。鄙人徒区区，称叹亦何为。

弥月旷不接，公门但驱驰。兰章忽有赠，持用慰所思。

不见心尚密，况当相见时。
拟白香山暮江吟二首 其二
曹家达（清代）

水云低压柳𣯶𣯶，一片凉阴浸绿潭。如此秋光收不住，几人惆怅望江南。
逍遥咏
宋太宗（宋代）

清虚闲静得，奉道见真归。
契合皆堪用，因缘事好依。
精诚求谛信，须有是兼非。
豁达幽深远，奥妙入玄机。
八月六日白露
陶宗仪（明代）

今朝白露亥时交，小雨霏微向日捎。野老为言无过虑，岁丰天意已先教。
边城将诗四首 其一
吴均（南北朝）

塞外何纷纷，胡骑欲成群。尔时始应募，来投霍冠军。

刀含四尺影，剑抱七星文。袖间血洒地，车中旌拂云。

轻躯如未殡，终当厚报君。
赋苇
舒岳祥（宋代）

山居种苇意如何，相见沧江渺渺波。
窗外近移秋色早，夜来偏渺雨声多。
微风动叶蜻蜓立，暗浪冲根郭索过。
谁解写成团扇面，萧萧残雪卧渔蓑。
早梅
熊皎（唐代）

江南近腊时，已亚雪中枝。一夜欲开尽，百花犹未知。

人情皆共惜，天意欲教迟。莫讶无浓艳，芳筵正好吹。
久雪
王磐（明代）

【南吕·一枝花】乱飘来燕塞边，密洒向程门外。恰飞还梁苑去，又舞过灞桥来。攘攘皑皑，颠倒把乾坤碍，分明将造化埋。荡磨的红日无光，隈逼的青山失色。
【梁州】冻的个寒江上鱼沉雁杳，饿的个空林中虎啸猿哀。不成祥瑞翻成害，侵伤陇麦，压损庭槐，眩昏柳眼，勒绽梅腮。遮蔽了锦重重禁阙宫阶，填塞了绿沉沉舞榭歌台。把一个正直的韩退之拥住在蓝关，将一个忠节的苏子卿埋藏在北海，把一个廉洁的袁邵公饿倒在书斋。哀哉，苦哉!长安贫者愁无奈。猛惊猜，忒奇怪。这的是天上飞来的冷祸胎，遍地下生灾。
【尾声】有一日赫威威太阳真火当头晒，有一日暖拍拍和气春风滚地来，就有千万座冰山一时坏。扫彤云四开，现青天一块，依旧晴光瑞烟霭。
过望亭六首
杨万里（宋代）

两岸山林总解行，一层送了一层迎。
天公收却春风面，拈出酸寒水墨屏。
观刈
方岳（宋代）

蹄豚盂酒祝瓯窭，一饱人间百事休。
已约山妻同野饭，今年又胜去年秋。
郊庙歌辞。五郊乐章。白郊迎神
佚名（唐代）

序移玉律，节应金商。天严杀气，吹警秋方。

槱燎既积，稷奠并芳。乐以迎奏，庶降神光。
赋得自君之出矣 其二
马守真（明代）

自君之出矣，不共举琼卮。酒是消愁物，能消几个时？
筑城行
刘克庄（宋代）

万夫喧喧不停杵，杵声丁丁惊后土。
遍村开田起窑灶，望青斫木作楼橹。
天寒日短工役急，白棒诃责如风雨。
汉家丞相方忧边，筑城功高除美官。
旧时广野无城处，而今烽火列屯戌。
君不见高城齾齾如鱼鳞，城中萧疏空无人。
题四老庙二首（一作重经四皓庙）
许浑（唐代）

峨峨商岭采芝人，雪顶霜髯虎豹茵。

山酒一卮歌一曲，汉家天豹忌功臣。

避秦安汉出蓝关，松桂花阴满旧山。

自是无人有归意，白云常在水潺潺。
句
刘少逸（宋代）

几度诗狂欲上天。
一萼红 蔡浣霞《湖楼烟雨图卷》
刘嗣绾（清代）

倚楼窗。甚迢迢波影，绿到旧湖乡。界白成烟，飘青作雨，抵他半幅潇湘。

知耐了、多番吟眺，只留双、冷眼付鸳鸯。十二真珠，捲来天际，应怕思量。

我亦梦魂飞去，便山腰水尾，都是回肠。鹭顶千丝，鸥心一点，等闲逗起凄凉。

拟准备、风前蓑笠，问故人、几个在渔庄。空对桃花潭色，忆著汪郎。
杨梅
余萼舒（宋代）

摘来鹤顶珠犹湿，点出龙睛泪未乾。
若使太真知此味，荔支应不到长安。
宫词 其七十八
赵佶（宋代）

龙须成布一端长，珍重惟将宝匣藏。荒服献珍诚足异，承平八表自梯航。
登天台巾山
何梦桂（宋代）

寸碧倚苍旻，孤城俯可吞。人行平木杪，帆去入云根。

月榻留僧梦，风松吊鹤魂。江心千古石，岁岁记潮痕。
次妙明观韵
李彭（宋代）

春岸波平汀草深，野航荡桨恣幽寻。星坛香转来真侣，菌阁钟鸣生道心。

忆昨霓旌归紫府，尚馀鸿宝作黄金。肩吾戏吐烟霞语，缥缈欲仙难陆沈。
禅人并化主写真求赞
释正觉（宋代）

寒岩著雪，老木含春。
独灵空劫眼，不碍肉团身。
枯禅三椽兮自守其默，豁净四壁兮谁管其贫，
森罗万像兮根根尘尘。